Joukko Mehiläisen ”avainhenkilöitä” omistaa yhtiötä Luxemburgin kautta. Asiantuntijan mukaan on ongelmallista, että sote-jätin omistajia jää piiloon.

Suuren suomalaisen terveyskonsernin Mehiläisen johtoportaassa on syytä toivoa myös henkilökohtaisten omistusten vuoksi, että sote-uudistuksen mahdollisesti tuomat uudet jättimarkkinat kasvattavat yhtiön bisneksiä.

Joukko suomalaisia Mehiläisen avainhenkilöitä kuuluu yhtiön omistajiin. Mehiläiseen sijoittaneiden yksityishenkilöiden nimet ja omistusosuudet jäävät pimentoon Suomesta Ruotsin kautta Luxemburgiin kulkevassa omistusketjussa.

Mehiläisen talousjohtaja Herkko Soininen kertoi sähköpostilla Ilta-Sanomille, että henkilöomistajia on noin sata ja että heidän yhteenlaskettu omistusosuutensa Mehiläisestä on 5,8 prosenttia.

– Yksittäisten henkilöiden osalta sijoitetut summat vaihtelevat noin 10 000 eurosta reiluun miljoonaan euroon, Soininen kertoi sähköpostilla.

Mehiläisen toimitusjohtajan Janne-Olli Järvenpään mukaan on yhtiön edun mukaista, että johto ja avainhenkilöt ovat sitoutuneet yhtiön menestykseen myös ottamalla henkilökohtaista taloudellista riskiä. Mehiläinen ei ole pörssissä eikä sen osakkeita voi ostaa julkisesti.

Mehiläisen toimitusjohtaja Janne-Olli Järvenpää.­

Omistajilla on mahdollisuus tehdä tiliä myyntivoitoilla ja osingoilla.

– Mehiläisen suomalaiset henkilöomistajat ovat verovelvollisia Suomeen sijoitukseensa liittyvistä mahdollisista tulevista luovutusvoitoista tai osingoista. Omistukset on myös ilmoitettava Suomen veroviranomaisille, vaikka luovutuksia tai pääomatuloja ei olisi, Järvenpää kertoi sähköpostilla.

Mehiläistä omistavien suomalaisten yksityishenkilöiden sijoitus on tehty kahden luxemburgilaisen holdingyhtiön Actor General Partner S.à r.l. Finland S.C.A:n ja Actor General Partner S.à r.l. Finland 2 S.C.A:n kautta.

Molemmat holdingyhtiöistä omistavat vuoden 2016 tilinpäätösten mukaan noin 10 prosentin osuuden Mehiläisen ruotsalaisesta emoyhtiöstä, Mehiläinen Holding AB:sta.

Luxemburgin kaupparekisteristä saatavista asiakirjoista ei selvinnyt, keitä suomalaiset Mehiläisen henkilöomistajat ovat tai kuinka suuria omistusosuuksia heillä on holdingyhtiöissä. Omistusjärjestelyyn käytettyjen holdingyhtiöiden yhtiö­muoto on S.C.A (société en commandite par actions), jossa vain vastuunalaisen osakkaan nimi on rekisterin yhtiöjärjestyksissä.

Suomalaisissa osakeyhtiöissä osakasluettelot ovat julkisia. Myös Mehiläisen yläpuolella omistusketjussa olevien ruotsalaisyhtiöiden osakkaat selviävät Ruotsin kaupparekisteristä.

Kolme muuta suurta Suomessa toimivaa terveysfirmaa, Terveystalo, Attendo ja Pihlajalinna, on listattu pörssiin ja niiden johdon omistustietoja on saatavissa.

” Kun valtio pyytää asiatuntijalausuntoja tai yleensä kuuntelee asiantuntijoita, siellä voi olla joukossa ihmisiä, joilla on kytkös näihin firmoihin.

Ilta-Sanomat kysyi, eikö Mehiläisessä olisi syytä suurempaan avoimuuteen suomalaisomistajien nimien ja omistusosuuksien suhteen, koska kaavailtu sote-uudistus kasvattaisi sen roolia julkisissa palveluissa.

– Emme valitettavasti kuitenkaan voi yhtiönä lähteä kommentoimaan yksityisten henkilöiden asioita, Soininen sanoi.

Toimitusjohtaja Järvenpää kertoi viime vuonna Yleisradiolle sijoittaneensa Mehiläiseen Luxemburgin kautta yli miljoona euroa. Entinen kokoomuksen kansanedustaja ja entinen kokoomuksen Helsingin valtuustoryhmän johtaja Lasse Männistö myönsi tuolloin Ylelle, että hän on sijoittanut Mehiläisen osakkeisiin, muttei halunnut kertoa summaa.

Mehiläisen yhteiskuntasuhteiden johtaja Lasse Männistö.­

Männistö toimii Mehiläisessä terveysasemista ja ulkoistuksista sekä yhteiskuntasuhteista vastaavana johtajana.

Ilta-Sanomat lähetti sähköpostilla kysymyksiä sijoituksista yhtiön osakkeisiin Järvenpäälle, Männistölle, muille Mehiläisen johtoryhmän jäsenille sekä Joonas Turuselle, joka siirtyi viime vuonna kokoomuksen ministeriryhmän avustajan paikalta Mehiläiseen liiketoiminnan kehityspäälliköksi. Turusen alana on Mehiläisessä kunnallisen työterveyshuollon ulkoistusten myynti.

Talousjohtaja Soininen kertoi, ettei hän halua käsitellä henkilökohtaisia asioitaan julkisuudessa. Muilta ei tullut lainkaan vastausta sijoituksia koskeviin kysymyksiin.

Soinisen mukaan henkilöomistajien omistus on toteutettu holdingyhtiöiden omistuksen kautta, kuten Mehiläisen muidenkin omistajien.

– Kaikki heistä ovat joko tällä hetkellä tai ovat aiemmin olleet Mehiläisen palveluksessa avainhenkilöroolissa. Joukossa on myös yrityksensä Mehiläiselle myyneitä yrittäjiä.

Vaasan yliopiston laskentatoimen ja rahoituksen professori Timo Rothovius näkee ongelmallisena, ettei selviä, kuinka suuria omistuksia Mehiläisen johtajilla ja muilla suomalaisilla on Mehiläisessä.

– Avoimuutta vaadittaisiin varsinkin, kun tulee valtion rahaa mukaan, Rothovius sanoi Ilta-Sanomille.

Rothovius näkee yhden erityisen riskin siinä, että sote-alan firman omistajan henkilöllisyys ei ole tiedossa.

– Kun valtio pyytää asiatuntijalausuntoja tai yleensä kuuntelee asiantuntijoita, siellä voi olla joukossa ihmisiä, joilla on kytkös näihin firmoihin.

On mahdollista, että suurten terveysfirmojen johdon omistukset kasvattavat suuresti arvoaan, jos sote-uudistuksen tuomat julkiset varat kasvattavat niiden bisneksiä.

– Se on täysin mahdollista. Jos sote suosii näitä firmoja, totta kai niiden arvo nousee. Niistä voi tulla hyvinkin arvokkaita. Toki ne ovat arvokkaita jo nyt, koska terveydenhuoltoon pannaan niin paljon rahaa, Rothovius sanoo.

Mehiläinen kiistää verovälttelyn

Juridisesti suomalaisen Mehiläinen Oy:n omistaja on ruotsalainen Mehiläinen Holding AB, jota hallinnoi ACTR Holding AB:n kautta Luxemburgiin rekisteröity Actor SCA.

Actor SCA:ssa päätös­valtaa käyttävät suurten kansainvälisten pääoma­sijoittajien Tritonin ja KKR:n hallinnoimat rahastot. Tritonilla ja KKR:llä on molemmilla 38,8 prosentin omistusosuudet Mehiläisestä.

Mehiläisen verkkosivujen mukaan omistusyhtiöitä tar­vitaan, kun listaamattoman yrityksen sijoittajina on lu­kuisia eri maista tulevia tahoja pääomarahastojen kautta.

Omistusyhtiöt ovat useimmiten Luxemburgissa tai vas­taavassa maassa, jonka ”lain­säädäntö soveltuu kansainvälisen rahoituksen keräämisen ja sijoittamiseen”. Mehiläisen mukaan järjestelyllä ei pyritä välttämään veroja.

Tällaisia omistuksia on terveysfirmojen johdolla

Terveystalo

■ Toimitusjohtaja Yrjö Närhinen omistaa 1 316 459 osaketta (arvo 11,9 miljoonaa euroa), joista holdingyhtiö Närhen pesä Oy omistaa 556 353 osaketta ja 760 106 osaketta on hallinnoituna Mandatumissa. Närhinen omistaa hieman yli 1 prosentin Terveystalon osakkeista.

■ Johtava ylilääkäri Juha Tuominen, 191 212 osaketta (1,7 miljoonaa euroa), hallinnoituna Mandatumissa. Tienasi osakemyynneillä viime syyskuussa alkaneessa listautumisannissa 3,56 miljoonaa euroa.

■ Talousjohtaja Ilkka Laurila 314 923 osaketta (2,8 miljoonaa euroa)

■ Hallituksen puheenjohtaja Fredrik Cappelan 267 795 osaketta (2,4 miljoonaa euroa), omistus holdingyhtiö Baskina Ab:n kautta

■ Liiketoimintajohtaja, verkosto Siina Saksi 50 559 osaketta (460 000 euroa).Tienasi osakemyynnillä listautumisannissa 1,12 miljoonaa euroa

■ Hallituksen jäsen Matti Rihko 120 132 osaketta (1,1 milj. euroa) hallinnoituna Mandatumissa

■ Hallituksen jäsen Ralf Michels 120 132 osaketta (1,1 miljoonaa euroa)

■ Liiketoimintajohtaja, julkiset palvelut Laura Räty 9 078 osaketta (82 000 euroa), omistus Groundhog Oy. Tienasi osakemyynnillä listautumisannissa reilut 200 000 euroa

Attendo

■ Pohjoismaissa toimivan ja Tukholman pörssiin listautuneen Attendon verkkosivuilla kerrotaan, että työntekijät ja johto omistavat yhtiöstä 27 prosenttia.

■ Attendon suurin yksittäinen henkilöomistaja on Attendo Finlandin toimitusjohtaja Pertti Karjalainen, joka omistaa lähes 14 prosenttia yhtiöstä. Omistusten arvo oli viime perjantain kurssilla yli 190 miljoonaa euroa.

■ Attendon toimitusjohtaja Henrik Borelius omistaa yhtiöistä reilut 4 prosenttia, jonka arvo oli perjantaina vajaat 60 miljoonaa euroa.

■ Attendon Suomen terveyspalveluiden ex-johtaja Antti Ylikorkala omistaa yhtiöstä 2,6 prosenttia (37 milj. euroa), Attendon liiketoimialajohtaja Ammy Wehlin reilun prosentin (15 milj. euroa) ja Attendon hallituksen jäsen Anssi Soila noin 0,8 prosenttia (11 milj. euroa).

Pihlajalinna

■ Yhtiön viestinnästä kerrotaan, että sen hallituksen ja johtoryhmän jäsenet omistavat näin Pihlajalinnaa:

■ Pihlajalinnan perustaja ja hallituksen puheenjohtaja Mikko Wirén, MWW Yhtiön kautta 2 227 060 osaketta ja henkilökohtaisesti 46 950 osaketta. Omistukset ovat 11 prosenttia Pihlajalinnan osakkeista ja niiden yhteisarvo yli 31 miljoonaa euroa.

■ Hallituksen varapuheen­johtaja Leena Niemistö omistaa yhtiöstä 703 475, eli 3,4 prosenttia (9,7 miljoonaa euroa).

■ Toimitusjohtaja Joni Aaltonen omistaa 66 920 osaketta (926 000 euroa) ja varatoimitusjohtaja Juha Rautio 57 850 (801 000 euroa).

Omistusten arvot 15.12. kursseista.